PATVIRTINTA

Rokiškio rajono savivaldybės tarybos

2016 m. gruodžio 28 d. sprendimu Nr. TS-

**VAIKŲ PRIĖMIMO Į ROKIŠKIO RAJONO SAVIVALDYBĖS ŠVIETIMO ĮSTAIGŲ IKIMOKYKLINIO IR PRIEŠMOKYKLINIO UGDYMO GRUPES**

**TVARKOS APRAŠAS**

I. BENDROJI DALIS

1. Šis priėmimo į švietimo įstaigų ikimokyklines ir priešmokyklines grupes tvarkos aprašas (toliau tekste – Aprašas) reglamentuoja vaikų priėmimą į Rokiškio rajono savivaldybės švietimo įstaigas, vykdančias ikimokyklinio ir/ar priešmokyklinio ugdymo programas (toliau tekste − švietimo įstaiga).

2. Aprašas parengtas vadovaujantis Švietimo įstatymu, Lietuvos Higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ reikalavimais, Lietuvos Respublikos švietimo ir mokslo ministro 2003 m. birželio 25 d. įsakymu Nr. ISAK-918 patvirtintomis Rekomendacijomis savivaldybėms dėl centralizuoto vaikų priėmimo į švietimo įstaigų ikimokyklinio ir priešmokyklinio ugdymo grupes, taip pat atsižvelgiant į Rokiškio rajono savivaldybės administracijos Centralizuoto vidaus audito skyriaus Vaikų priėmimo į Rokiškio rajono savivaldybės ikimokyklinio ir priešmokyklinio ugdymo grupes tvarkos vertinimo audito 2014 m. birželio 17 d. ataskaitą ir Lietuvos Respublikos specialiųjų tyrimų tarnybos 2015 m. rugsėjo 17 d. antikorupcinio vertinimo išvada Nr. 4-01-6665 „Dėl Vaikų priėmimo į ikimokyklinio ugdymo įstaigas organizavimo tvarkos Kauno miesto ir rajono, Klaipėdos miesto ir rajono, Šiaulių miesto ir rajono, Panevėžio ir Vilniaus rajonų savivaldybėse“.

3. Aprašo paskirtis – nustatyti vaikų priėmimo į Rokiškio rajono savivaldybės (toliau – savivaldybė) švietimo įstaigų ikimokyklines ir priešmokyklines vaikų grupes tvarką, užtikrinti pageidaujančių lankyti ikimokyklinio ir priešmokyklinio ugdymo grupes vaikų apskaitą, optimaliai tenkinti tėvų (globėjų) poreikius dėl ikimokyklinio ugdymo prieinamumo bei teikti patikimą, tikslią informaciją vietos bendruomenei.

4. Aprašo nuostatomis vadovaujasi Rokiškio rajono savivaldybės švietimo įstaigos, įgyvendinančios ikimokyklinio ir priešmokyklinio ugdymo programas.

**III. PRAŠYMŲ PATEIKIMAS IR JŲ REGISTRAVIMAS**

5. Prašymus dėl vaiko priėmimo į Rokiškio miesto švietimo įstaigų ikimokyklinio ir (ar) priešmokyklinio ugdymo grupes pagal Aprašo priede pateiktą formą tėvai (globėjai) gali pateikti:

Švietimo skyriui;

švietimo įstaigai, kuri nuskenuotus prašymus tuoj pat el. paštu persiunčia Švietimo skyriui, adresu svietimas@post.rokiskis.lt;

registruotu laišku (Švietimo skyrius, Respublikos g. 94-805, Rokiškis);

elektroniniu paštu svietimas@post.rokiskis.lt, jeigu prašymai yra patvirtinti elektroniniu parašu arba nuskenuotas kopijas.

Jeigu prašymai pateikiami registruotu laišku ar elektroniniu paštu, registracijos žurnalo skiltyje „Tėvų (ar globėjų) parašas“ įrašoma žyma „gauta el. paštu“ ar „gauta reg. laišku“.

6. Prašymai dėl vaikų priėmimo einamiems mokslo metams priimami iki gegužės 1 d.

7. Tėvai, pageidaujantys, kad jų vaikas lankytų ne Rokiškio mieste esančių švietimo įstaigų ikimokyklinio ir (ar) priešmokyklinio ugdymo grupes, prašymus pateikia tai švietimo įstaigai. Prašymai užregistruojami tėvų prašymų dėl vaikų priėmimo į ikimokyklines ir priešmokyklines grupes registracijos žurnale.

8. Tėvų (globėjų) prašyme turi būti nurodoma:

8.1. vaiko vardas, pavardė, gimimo metai, deklaruota gyvenamoji vieta, faktinė gyvenamoji vieta, kontaktiniai telefonai;

8.2. pageidaujama vaiko priėmimo į įstaigą data;

8.3. kitos pageidaujamos (papildomai teikiamos) paslaugos;

8.4. duomenys, kuriais remiantis yra teikiami prioritetai;

8.5. pageidavimai dėl vaiko buvimo įstaigoje trukmės (4 val.; 7 val.; 9 val.; 10,5 val.; savaitinė grupė).

8.6. prie prašymo pridedami dokumentai ar jų kopijos, įrodančios teisę pasinaudoti priėmimo prioritetais.

9. Tėvai (globėjai), pageidaujantys, kad vaikas lankytų savaitinę grupę prie prašymo prideda:

9.1. pažymas iš darboviečių, kad dirba pamaininį, vakarinį ar naktinį darbą;

9.2. pažymą apie šeimos sudėtį, jei vaiką augina vienas iš tėvų.

10. Tėvai (globėjai), pateikę prašymą priimti vaiką į švietimo įstaigą, turi teisę gauti: duomenis apie savivaldybės švietimo įstaigas, esantį grupių skaičių konkrečioje švietimo įstaigoje, laisvų vietų skaičių grupėse, papildomai teikiamas ugdymo, socialines ar kitas paslaugas.

11. Prašymą dėl vaiko išbraukimo iš švietimo įstaigos ikimokyklinio ar priešmokyklinio ugdymo grupės sąrašų, tėvai (globėjai) teikia tos įstaigos direktoriui ne vėliau kaip paskutinę lankytiną dieną.

II. VAIKŲ PRIĖMIMAS

12. Į savivaldybės švietimo įstaigų ikimokyklinio ir priešmokyklinio ugdymo grupes priimami vaikai, kurių gyvenamoji vieta yra deklaruota savivaldybės teritorijoje.

13. Vaikai, registruoti kitose savivaldybėse, į ikimokyklinio ir priešmokyklinio ugdymo grupes priimami tik tuo atveju, jei švietimo įstaigoje priėmus visus pageidaujančius lankyti yra laisvų vietų.

14. Kaimo vietovėse gyvenantys vaikai į Rokiškio mieste esančių švietimo įstaigų ikimokyklinio ir priešmokyklinio ugdymo grupes priimami tuo atveju, jeigu arčiau jų gyvenamosios vietos nėra švietimo įstaigos, turinčios ikimokyklinio ar priešmokyklinio ugdymo grupes arba tėvų (globėjų) netenkina grupių darbo laikas.

15. Ugdytis pagal ikimokyklinio ugdymo programas priimami vaikai nuo 1,5 metų iki 5(6) metų amžiaus. Jei įstaigoje yra pritaikytos patalpos gali būti priimami vaikai nuo 1 metų.

16. Ugdytis pagal priešmokyklinio ugdymo programas priimami vaikai, kuriems tais kalendoriniais metais sukanka 6 metai arba 5 metų vaikai, pateikus tėvų (globėjų) prašymą bei Rokiškio pedagoginės psichologinės tarnybos vaiko brandumą liudijantį dokumentą.

17. Vaikai, kuriems tais kalendoriniais metais sukanka 7 metai ir kuriems reikalinga kvalifikuotų specialistų pagalba bei sveikatą tausojantis režimas, į priešmokyklinio ugdymo grupes priimami pagal trišalę sutartį (tarp tėvų, mokyklos ir ikimokyklinio ugdymo įstaigos), ugdomi pagal vaiko poreikiams pritaikytą priešmokyklinio ugdymo programą. Mokykla teikia kvalifikuotų specialistų pagalbą bei užtikrina sveikatą tausojantį režimą.

18. Vaikui iš socialinės rizikos šeimų ar kitais atvejais atsakingų už vaiko teisių apsaugą institucijų teikimu gali būti skiriamas privalomas ikimokyklinis ugdymas.

19. Specialiųjų ugdymosi poreikių turintys ikimokyklinio ir priešmokyklinio amžiaus vaikai gali būti ugdomi bendrosios paskirties ar specialiosiose grupėse.

20. Vaikai, turintys didelių ir labai didelių specialiųjų ugdymosi poreikių, gali būti priimami į Rokiškio lopšelio-darželio „Pumpurėlis“ specialiojo ugdymo grupę ir lankyti savaitinę grupę.

21. Vaikams, kurių tėvai dirba pamaininį, vakarinį ar naktinį darbą, taip pat vaikai, kurie auga socialinės rizikos šeimose (savivaldybės seniūnijų, Vaiko teisių apsaugos skyriaus teikimu) sudaromos sąlygos lankyti Rokiškio lopšelio-darželio „Pumpurėlis“ savaitinę grupę, kurios darbo laikas 24 val. per parą. Dienos metu vaikai lanko grupes pagal savo amžių.

22. Vaikai į ikimokyklinio ar priešmokyklinio ugdymo grupes priimami pagal prašymo registracijos datą ir pirmumo teisę suteikiančias priežastis, laikantis eiliškumo tvarkos.

23. Teikiami prioritetai pagal pirmumo teisę suteikiančias priežastis:

23.1. vaikui, turinčiam negalią ar specialiųjų ugdymosi poreikių;

23.2. vaikui, kurio brolis ar sesuo lanko tą pačią švietimo įstaigą;

23.3. vaikams, kuriuos augina vienas iš tėvų;

23.4. vaikams iš šeimų, priskiriamų socialiai remtinų šeimų grupei;

23.5. vaikui iš šeimos, auginančios 3 ir daugiau vaikų, kurie mokosi pagal ikimokyklinio, priešmokyklinio, pradinio, pagrindinio ir/ar vidurinio ugdymo programas;

23.6. vaikui, kurio vienas iš tėvų yra moksleivis ar studentas ir mokosi nuolatinių studijų skyriuje;

23.7. vaikui, kurio vienas iš tėvų atlieka tikrąją karinę tarnybą;

23.8. vaikams, kurių vienam iš tėvų nustatytas 0−55 procentų darbingumo lygis;

24. Be eilės priimami vaikai, kurie auga socialinės rizikos šeimoje savivaldybės administracijos vaiko teisių apsaugos skyriaus, seniūnijos, kurios teritorijoje gyvena vaikas, teikimu ar Savivaldybės vaiko gerovės komisijos sprendimu, jei jam yra skirtas privalomas ikimokyklinis ugdymas.

25. Pirmiausia į grupes nukreipiami vaikai, turintys pirmenybę, nurodytą 23.1. papunktyje. Toliau eilė sudaroma taip: du vaikai, turintys pirmenybę 23.2. – 23.8. papunkčiuose, ir vaikas, neturintis pirmenybės. Toliau eilės sudarymas kartojamas ta pačia tvarka.

26. Tėvai (globėjai), pirmą dieną atvedę vaiką į švietimo įstaigą, direktoriui turi pateikti: nustatytos formos Vaiko sveikatos pažymėjimą, gimimo liudijimą (jo kopiją), pažymą apie atsiskaitymą už vaiko išlaikymą įstaigoje (atvykusieji iš kitos įstaigos).

27. Tėvai (globėjai), kurių vaikui nuo einamųjų mokslo metų rugsėjo 1 d. yra suteikta vieta konkrečios švietimo įstaigos ikimokyklinio ugdymo grupėje, į **įstaigą turi atvykti iki rugsėjo 5 d.** patvirtinti, kad jų vaikas įstaigą lankys. Neatvykus iki rugsėjo 5 d., vieta toliau neišsaugoma. Į jo vietą priimamas kitas vaikas. Kandidato statusas atstatomas tik tėvams (globėjams) pateikus naują prašymą.

28. Vaikas laikomas priimtu, kai švietimo įstaigos direktorius su tėvais (globėjais) sudaro dvišalę ugdymo sutartį, kurioje nurodoma: sutarties šalys, ugdymo(si) programa, grupės lankymo pradžia, šalių įsipareigojimai, sutarties terminas, nutraukimo pagrindai ir padariniai.

29. Dvišalė ugdymo sutartis sudaroma dviem vienodą juridinę galią turinčiais egzemplioriais, po vieną kiekvienai šaliai, konkrečios ugdymo(si) programos laikotarpiui. Švietimo santykiai prasideda nuo vaiko pirmos ugdymo dienos įstaigoje. Sudarius ugdymo sutartį, suformuojama vaiko asmens byla, vaikas įregistruojamas Mokinių registre.

30. Apie naujai atvykusius ir priimtus vaikus, atsisakiusius lankyti ar išbrauktus iš sąrašų, Rokiškio miesto švietimo įstaiga tą pačią dieną informuoja atsakingą už vaikų priėmimą Švietimo skyriaus specialistą.

31. Jei tėvai (globėjai) pageidauja švietimo įstaigos lankymo pradžią nukelti, apie tai turi pranešti raštu. Prašymo pateikimo data nesikeičia.

32. Vaikas laikomas neatvykusiu į priimtą švietimo įstaigą, jei į ją neatvyksta per 5 dienas nuo tėvų (globėjų) prašyme nurodytos lankymo pradžios datos. Registracijos žurnale įrašoma pastaba apie atsisakymą arba neatvykimą.

33. Neatvykusių vaikų į Rokiškio miesto švietimo įstaigas tėvų (globėjų) prašymus ir kitus gautus dokumentus švietimo įstaigos vadovas grąžina atgal Švietimo skyriaus specialistui, atsakingam už vaikų priėmimą.

34. Informacija tėvams apie vaikus, priimtus į Rokiškio miesto švietimo įstaigas skelbiama Rokiškio rajono savivaldybės interneto svetainėje www.rokiskis.lt ir Švietimo skyriaus stende nuo liepos 1 d., o apie vaikus, priimtus į kaimo vietovėse esančių švietimo įstaigų grupes, skelbiama tos švietimo įstaigos nustatyta tvarka.

35. Vaikas laikomas išbrauktu iš grupės sąrašo (ir jo vieta neišsaugoma) švietimo įstaigos direktoriaus įsakymu:

35.1. atsižvelgiant į tėvų (globėjų) prašymą išbraukti iš grupės sąrašo;

35.2. kai vieną mėnesį dėl nepateisinamų priežasčių nelanko ikimokyklinio ugdymo grupės ir neinformuoja švietimo įstaigos direktoriaus;

35.3. kai du mėnesius tėvai nesumokėjo už suteiktas paslaugas. Apie šį sprendimą praėjus mėnesiui informuoti tėvus raštu (išsiunčiant pranešimą paštu ar elektroniniu laišku).

36. Išbraukus vaiką iš grupės sąrašų, jo asmens byla lieka įstaigoje. Gavus pranešimą iš kitos švietimo įstaigos, kurioje vaikas tęsia ugdymą, jai išsiunčiamos prašomų dokumentų kopijos.

37. Jei yra laisvų vietų, vaikai į ikimokyklinio ugdymo grupes einamaisiais mokslo metais gali būti priimami iki gegužės 1 d. Šią veiklą koordinuoja Švietimo skyriaus specialistas, atsakingas už vaikų priėmimą, kuris per tris dienas švietimo įstaigai, į kurią yra nukreiptas vaikas, perduoda tėvų prašymus.

IV. GRUPIŲ KOMPLEKTAVIMO TVARKA

38. Ikimokyklinio ir priešmokyklinio ugdymo grupės komplektuojamos pagal Higienos normose nustatytus reikalavimus:

38.1. nuo 1 iki 2 metų – ne daugiau kaip 10 vaikų;

38.2. nuo 2 iki 3 metų – ne daugiau kaip 15 vaikų;

38.3. nuo 3 metų iki pradinio ugdymo pradžios – ne daugiau kaip 20 vaikų;

38.4. nuo 1 metų iki pradinio ugdymo pradžios – ne daugiau kaip 12 vaikų;

38.5. nuo 2 metų iki pradinio ugdymo pradžios – ne daugiau kaip 16 vaikų;

38.6. mišrioje specialiojoje grupėje − ne daugiau kaip 10 vaikų.

39. Rokiškio lopšelyje-darželyje „Pumpurėlis“ komplektuojama specialioji grupė iš vaikų, turinčių didelių ir labai didelių specialiųjų ugdymosi poreikių, kurių gyvenamoji vieta yra savivaldybės teritorijoje.

40. Vaikai, neturintys galimybės kiekvieną dieną atvykti į lopšelio-darželio „Pumpurėlis“ specialiąją grupę, gali būti ugdomi įstaigos savaitinėje grupėje.

41. Vienas vaikas, turintis įvairiapusių raidos sutrikimų ar kompleksinę negalią, aklasis, ugdomas lopšelio-darželio „Pumpurėlis“ mišrioje specialiojoje grupėje, prilyginamas dviem šios grupės vaikams, o turintis kompleksinę negalią (ir judesio bei padėties sutrikimų) – trims grupės vaikams, todėl atitinkamai mažinamas grupės vaikų skaičius.

42. Vienas sutrikusio intelekto, kurčias, neprigirdintis, aklas, silpnaregis, turintis judesio ir padėties, kompleksinių elgesio, žymių kalbos ir komunikacijos sutrikimų, neįgalus vaikas integruotai ugdomas švietimo įstaigų ikimokyklinio ir priešmokyklinio ugdymo bendrosios paskirties grupėje, prilyginamas dviem tos grupės vaikams, todėl atitinkamai mažinamas tos grupės tipui nustatytas vaikų skaičius.

43. Komplektuojant ikimokyklinio ugdymo grupes siekiama, kad grupių sąrašuose būtų tais pačiais kalendoriniais metais gimę vaikai. Esant laisvoms vietoms ir poreikiui, gali būti priimti metais jaunesni / vyresni vaikai. Taip pat tėvams (globėjams) pageidaujant jaunesni broliai ar seserys gali būti ugdomi toje pačioje grupėje, išskyrus priešmokyklinio ugdymo grupes.

44. Nesukomplektavus grupės iš tais pačiais kalendoriniais metais gimusių ar metais jaunesnių / vyresnių vaikų, sudaromos mišraus amžiaus vaikų grupės.

45. Priešmokyklinio ugdymo mišrioje grupėje gali būti ugdomi 5–6 / 7 metų vaikai.

46. Vaikai gali būti perkeliami iš vienos grupės į kitą siekiant išlaikyti panašų vaikų skaičių grupėse.

47. Kasmet iki birželio 5 d. švietimo įstaigos pateikia Švietimo skyriui perspektyvinius ikimokyklinio ir (ar) priešmokyklinio ugdymo grupių vaikų sąrašus ateinantiems mokslo metams.

48. Vaikų priėmimą ir grupių komplektavimą naujiems mokslo metams vykdo vaikų priėmimo komisija kasmet iki birželio 20 d. Pakartotinis vaikų priėmimas vykdomas iki rugsėjo 5 d.

49. Vaikų priėmimą naujiems mokslo metams į Rokiškio miesto švietimo įstaigas vykdo komisija, kurios sudėtį tvirtina savivaldybės administracijos direktorius. Kitų švietimo įstaigų vaikų priėmimo komisijos sudėtį, į kurią turi įeiti tėvų atstovas (-ai), tvirtina konkrečios švietimo įstaigos direktorius.

50. Vaikai į švietimo įstaigų grupes paskirstomi pagal tai, kiek yra laisvų vietų kiekvienos įstaigos vaikų grupėse ir atsižvelgiant į tėvų pageidaujamą lankyti švietimo įstaigą. Vaikų paskirstymas į grupes įforminamas vaikų priėmimo komisijos posėdžio protokoliniu nutarimu.

51. Po vaikų priėmimo ir grupių komplektavimo kasmet iki liepos 1 d. Rokiškio miesto švietimo įstaigoms Švietimo skyrius perduoda tėvų (globėjų) prašymus ir kitus gautus iš tėvų dokumentus.

52. Švietimo skyriaus specialistas, atsakingas už vaikų priėmimą, kiekvieną mėnesį Rokiškio miesto švietimo įstaigoms ir Vaikų priėmimo komisijos nariams pateikia bendrą informaciją apie vaikų skaičių grupėse, naujai priimtus, išvykusius ar iš grupių sąrašų išbrauktus vaikus.

53. Informacija apie laisvas vietas Rokiškio miesto švietimo įstaigų ikimokyklinio ir priešmokyklinio ugdymo grupėse skelbiama savivaldybės internetinėje svetainėje ir atnaujinama pasikeitus situacijai.

V. BAIGIAMOSIOS NUOSTATOS

54. Dėl Aprašo taikymo kilę ginčai sprendžiami Lietuvos Respublikos teisės aktų nustatyta tvarka.

55. Aprašas skelbiamas savivaldybės interneto svetainėje, švietimo įstaigų interneto svetainėse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Vaikų priėmimo į Rokiškio rajono savivaldybės

 švietimo įstaigų ikimokyklinio ir priešmokyklinio

 ugdymo grupes tvarkos aprašo priedas

...............................................................................

(vieno iš tėvų (globėjų) vardas, pavardė)

................................................................................................................

(gyvenamosios vietos adresas)

...................................................................................................................

(deklaruotos gyvenamosios vietos adresas)

........................................................................................................

(telefono numeris, elektroninio pašto adresas)

Rokiškio r. savivaldybės administracijos

Švietimo skyriui

**P R A Š Y M A S**

**DĖL VAIKO PRIĖMIMO**

201... m. .................................d.

Rokiškis

 Prašau priimti mano sūnų /dukrą/ globotinį (-ę)..............................................................

 (vaiko vardas, pavardė, gimimo data)

nuo 20.......m. ............................ .......d. į Rokiškio miesto švietimo įstaigą.

 **I pasirinkimas**.....................................................................................................................

 **II pasirinkimas**....................................................................................................................

Pažymiu langelius, kuriais vadovaujantis turėtų būti t**eikiama pirmenybė** priimant vaiką:

 vaikas, turintis negalią;

 vaiko brolis /sesuo jau lanko pageidaujamą įstaigą;

 vaikas, kurį augina vienas iš tėvų;

 vaikas auga šeimoje, kuri priskiriama socialiai remtinų šeimų grupei;

 vaikas iš šeimos, auginančios 3 ir daugiau vaikų;

 vaikas, kurio vienas iš tėvų yra mokinys ar studentas ir mokosi nuolatinių studijų skyriuje;

 vaikas, kurio vienas iš tėvų atlieka tikrąją karinę tarnybą;

 vaikui, kurio vienam iš tėvų nustatytas darbingumas 0-55 proc.

**Pageidauju**, kad vaikas gautų papildomas paslaugas)................................................................

Pageidavimas dėl vaiko buvimo įstaigoje trukmės.....................................................................

(pažymėti: 4val; 7val; 9val, 10,5val; savaitinė grupė)

S u s i p a ž i n a u su Vaikų priėmimo į Rokiškio rajono savivaldybės švietimo įstaigų ikimokyklinio ir priešmokyklinio ugdymo grupes tvarkos aprašu.

Informacinį lapelį gavau.

 ..................................(parašas) (v. pavarde)